寄劉與權與幾
作者：吳芾
朝代：宋

paragraphs: 君在桃源山下居，我家相距百里餘。
神仙襟韵固異稟，草木臭味曾不殊。
一日京華定交契，十年太學論詩書。
斷金高義薄雲漢，濶視往往輕俗徒。
一時儕輩稍推許，二劉之外稱三吳。
風雲際會有早晚，一吳近已聯朝裾。
四子徒懷經濟術，蹭蹬今猶卧海隅。
蒼生顒顒未蘇息，天意其肯終捨諸。
丈夫遇則行所學，未遇不應爲腐儒。
共約天台最深處，考定古今相與俱。
所冀激昂平日志，力取功名攄壯圖。
誰知人事竟好乖，合并欲進還趦趄。
空堂獨坐弔形影，仰天不覺興長吁。
却憶長安日，相親如友于。
一朝不會面，猶且嫌跡疏。
何况久睽隔，動見歲月除。
竟負雞黍約，中心當何如。
窗間琴數弄，花下酒一壺。
自歌還自酌，此意君知無。
聞君南塘富山水，清虛曠絕如西湖。
好藏頭角俟雷雨，他年同躍天之衢。